
Τετάρτη, 09 Σεπτεμβρίου 2026
ΔΕΛΤΙΟ ΤΥΠΟΥ

Θάνατος άνδρα (α.λ.σ.) στην Χαλκιδική – Θάνατοι ανδρών στην Πιερία και την Ηγουμενίτσα – Σύλληψη αλλοδαπών στη Χίο - Παρ’ ολίγον πνιγμός στην Ιεράπετρα - Εντοπισμός και διάσωση 40 αλλοδαπών στους Καλούς Λιμένες – Ημιβύθιση Ε/Γ-Τ/Ρ σκάφους στην Πάτμο

	Τις μεσημβρινές ώρες χθες, ενημερώθηκε η Λιμενική Αρχή των Νέων Μουδανιών για την ανάσυρση ενός άνδρα (α.λ.σ), χωρίς τις αισθήσεις του, από την παραλία «ΜΗΚΥΒΕΡΝΑ» Καλυβών του Δήμου Πολύγυρου. Ο άνδρας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Πολυγύρου Χαλκιδικής, όπου διαπιστώθηκε ο θάνατός του. Από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας–νεκροτομής στην Ιατροδικαστική Υπηρεσία Θεσσαλονίκης. 

*****

	Τις μεσημβρινές ώρες χθες, ενημερώθηκε η Λιμενική Αρχή της Σκάλας Κατερίνης για την ανάσυρση ενός 69χρονου αλλοδαπού (υπήκοος Σερβίας), χωρίς τις αισθήσεις του, από την παραλία της Πιερίας. Στον 69χρονο αρχικά παρασχέθηκαν οι πρώτες βοήθειες από τον ναυαγοσώστη της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κατερίνης, όπου διαπιστώθηκε ο θάνατός του. Από το Γ’ Λιμενικό Τμήμα Σκάλας Κατερίνης του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας–νεκροτομής στην Ιατροδικαστική Υπηρεσία Θεσσαλονίκης. 

*****

	Τις απογευματινές ώρες χθες, ενημερώθηκε η Λιμενική Αρχή της Ηγουμενίτσας για την ανάσυρση ενός 87χρονου αλλοδαπού (υπήκοος Γερμανίας), χωρίς τις αισθήσεις του, από την παραλία «ΔΡΕΠΑΝΟ» Θεσπρωτίας. Ο 87χρονος διακομίστηκε με ασθενοφόρο όχημα του ΕΚΑΒ στο Τμήμα Επειγόντων Περιστατικών Ηγουμενίτσας, όπου διαπιστώθηκε ο θάνατός του. Από το Κεντρικό Λιμεναρχείο Ηγουμενίτσας που διενεργεί την προανάκριση, παραγγέλθηκε η διενέργεια νεκροψίας–νεκροτομής στην Ιατροδικαστική Υπηρεσία Ηπείρου.

*****

	Τις βραδινές ώρες χθες, στελέχη του Γραφείου Ασφάλειας της Λιμενικής Αρχής της Χίου, προέβησαν στη σύλληψη δύο αλλοδαπών (υπηκόων Υεμένης), ηλικίας 29 και 31 ετών, για παράβαση του άρθρου 182 του Π.Κ. «Παραβίαση περιορισμών διαμονής», του άρθρου 216 του Π.Κ. «Πλαστογραφία», του άρθρου 217 του Π.Κ. «Πλαστογραφία πιστοποιητικών» και του άρθρου 394 του Π.Κ. «Αποδοχή και διάθεση προϊόντων εγκλήματος». Συγκεκριμένα, στο πλαίσιο ελέγχων πριν από τον απόπλου Ε/Γ-Ο/Γ πλοίου με προορισμό το λιμάνι του Πειραιά, οι ανωτέρω εντοπίστηκαν εντός Χερσαίας Ζώνης Λιμένα, να κατέχουν και να επιδεικνύουν πλαστά έγγραφα, με σκοπό να ταξιδέψουν παράνομα. Σε περαιτέρω έλεγχο που ακολούθησε, διαπιστώθηκε ότι είχαν εισέλθει παράνομα στην ελληνική επικράτεια από τις έναντι τουρκικές ακτές. Προανάκριση διενεργείται από το Κεντρικό Λιμεναρχείο Χίου.

*****

	Τις βραδινές ώρες χθες, ενημερώθηκε η Λιμενική Αρχή της Ιεράπετρας για περιστατικό παρ’ ολίγον πνίγου ενός 33χρονου αλλοδαπού (υπηκόου Πολωνίας) στην παραλία του Αγίου Ανδρέα. Ο 33χρονος διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Ιεράπετρας και στη συνέχεια στο Γενικό Νοσοκομείο Αγίου Νικολάου, όπου παραμένει νοσηλευόμενος στη Μονάδα Εντατικής Θεραπείας. Προανάκριση διενεργείται από το Λιμεναρχείο Ιεράπετρας.

*****

	Τις βραδινές ώρες χθες, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 9,4 ν.μ νοτιοανατολικά του όρμου των Καλών Λιμένων. Άμεσα για την περιοχή απέπλευσε ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), όπου εντόπισε και περισυνέλεξε 40 αλλοδαπούς (39 άνδρες και 1 γυναίκα) και στη συνέχεια αποβιβάστηκαν με τη συνδρομή της λάντζας «ΕΛΕΝΗ» Ν.Π.2097, στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

	Τις απογευματινές ώρες χθες, ενημερώθηκε η Λιμενική Αρχή της Πάτμου για περιστατικό εισροής υδάτων σε ένα επιβατηγό-τουριστικό (Ε/Γ-Τ/Ρ) σκάφος, το οποίο βρισκόταν ελλιμενισμένο στη μαρίνα Πάτμου, άνευ επιβαινόντων. Στο σημείο έσπευσαν στελέχη Λ.Σ.-ΕΛ.ΑΚΤ., όπου εντόπισαν το σκάφος ημιβυθισμένο, ενώ γινόταν προσπάθεια απάντλησης υδάτων από κλιμάκιο της Πυροσβεστικής Υπηρεσίας, με την συνδρομή του Κυβερνήτη του σκάφους, καθώς και ενός ιδιώτη δύτη. Από τη Λιμενική Αρχή, τέθηκε σε εφαρμογή το τοπικό σχέδιο αντιμετώπισης ρύπανσης, με τη τοποθέτηση πλωτού φράγματος περιμετρικά του σκάφους. Προανάκριση διενεργείται από το Λιμεναρχείο Πάτμου, κατά παράβαση του Ν.Δ. 712/70 «Περί διοικητικού ελέγχου ναυτικού ατυχήματος», ενώ από το συμβάν δεν αναφέρθηκε τραυματισμός και δεν διαπιστώθηκε θαλάσσια ρύπανση. Επιπλέον, από τη Λιμενική Αρχή απαγορεύτηκε ο απόπλους του Ε/Γ-Τ/Ρ, το οποίο πρόκειται να ανελκυστεί στη στεριά με μέριμνα του ιδιοκτήτη. 

